48-mies väitti, että kyseessä olisi ollut tuttavien keskeinen poskisuudelma. Hän tunsi pojan jalkapallokentiltä.

Länsi-Uudenmaan käräjäoikeus oli asiasta eri mieltä.

Poika ei kertomansa mukaan tuntenut miestä entuudestaan ja tämä suuteli häntä myös suoraan suulle.

Poika oli järkyttynyt teon vuoksi ja tuntenut häpeää.

Espoon pääkirjaston sisäänkäynti. ILTALEHTI

Käräjäoikeus tuomitsi espoolaismiehen lapsen seksuaalisesta hyväksikäytöstä ehdolliseen vankeusrangaistukseen. Nuorelle uhrilleen tuomitun tulee korvata tuhat euroa kärsimyksestä.

Torstaina annettu käräjätuomio ei ole vielä lainvoimainen.

Oikeudessa käsitelty tapaus sattui espoolaisen kirjaston nuortentilassa maaliskuussa 2017.

Arabimies oli viitannut 14-vuotiaan irakilaistaustaisen pojan luokseen. Pojan mukaan hän ei miestä tuntenut, mutta oletti, että mies olisi hänen isänsä ystävä, joka tarvitsee apua suomenkielen kanssa.

Pojan lähestyessä miestä tämä tarttui häntä kädestä ja veti pojan lähemmäksi. Samalla mies sanoi arabiaksi ”Älä pelkää mä vain moikkaan sinua”.

”Anna kova pusu!”

Arkistokuva Iso Omenan kauppakeskuksen kirjastosta. Kuvan henkilöt eivät liity tapaukseen. RIITTA HEISKANEN

Pojan mukaan mies otti vauhtia ja veti häntä edelleen kädestä. Sitten mies suuteli häntä ensin poskelle ja sen perään suulle.

Pojan mukaan mies olisi myös kysynyt, kuinka hänellä menee koulussa sekä todennut ”Anna kova pusu!”.

Vastaikään 14 vuotta täyttänyt poika ei kyennyt vastustamaan miestä. Kertomansa mukaan hän ”jäätyi” sekä ”tärisi pelosta”.

Teon yhteydessä pojan lippalakki putosi lattialle.

Poika tunsi häpeää tapahtuneen vuoksi. Hän ei syönyt ja nukkui huonosti. Hän hautoi asiaa koko viikonlopun.

Poika ei kertonut tapahtuneesta perheelleen, vaikka perheellä oli tapana puhua kaikista asioista. Seuraavana maanantaina poika meni kuitenkin veljensä kanssa uudelleen kirjastoon. Kirjastovirkailijan ohjeen mukaisesti hän teki rikosilmoituksen.

Ei kuulu arabikulttuuriin

Lapsen seksuaalisesta hyväksikäytöstä syytetty mies kiisti rikoksen oikeussalissa.

Mies väitti, että oli monesti tavannut asianomistajan jalkapallokentällä. He tervehtivät aina toisiaan. Hän oli kirjastossa suudellut poikaa poskelle, mikä on normaalia tuttavien kesken.

Pojan äiti todisti oikeudelle lapsensa lailla, ettei poika tai hänen perheensä tuntenut syytettyä entuudestaan, vaikka olivat irakilaistaustaisia.

Länsi-Uudenmaan käräjäoikeus pohti sitä, missä määrin suuteleminen kuuluu irakilaiseen kulttuuriin. Pohdinnan lopputulos oli, että normaalisti tuttuja kätellään ja halataan. Aikuiset voivat suudella toisiaan poskelle, mutta aikuiset eivät koskaan suutele vieraita lapsia, ei edes poskelle.

Käräjäoikeus toteaa, että suuteleminen lapsen suulle aiheuttaa häpeää myös arabikulttuurissa.

Intiimi ja luonteeltaan seksuaalinen

Vastaajan on näytetty suudelleen alle 16-vuotiasta lasta sekä poskelle että suulle. Käräjäoikeus toteaa, että tuo suuteleminen oli ollut intiimiä ja teko oli luonteeltaan seksuaalinen.

– Menettelyllään vastaaja on syyllistynyt lapsen seksuaaliseen hyväksikäyttöön.

Käräjäoikeus tuomitsi miehen neljän kuukauden pituiseen ehdolliseen vankeusrangaistukseen.

Oikeus lausuu teon olleen ala-ikäisen asianomistajan kannalta hyvin häpeällinen. Teko aiheutti lapselle huomattavaa ahdistusta. Tuomitun tulee maksaa pojan kärsimyksestä tuhannen euron korvaus.